
Asiakirjat lastensuojelun perhehoidossa

Laki sosiaali- ja terveydenhuollon asiakastietojen käsittelystä 703/2023 sisältää säädöksen sosiaali- ja terveydenhuollon kirjaamisvelvollisuudesta. Lain 17 § mukainen velvollisuus asiakastietojen kirjaamiseen on: Sosiaali- ja terveydenhuollon ammattihenkilön ja palvelun antamiseen osallistuvan avustavan henkilön tulee kirjata asiakasasiakirjoihin asiakkaan palvelun ja potilaan hoidon järjestämisen, suunnittelun, toteuttamisen, seurannan ja valvonnan turvaamiseksi tarpeelliset ja riittävät tiedot. Asiakirjat laaditaan siihen palvelutehtävään ja sosiaalipalveluun, jota toteutetaan.
THL ylläpitää voimassa olevia rakenteisia asiakirjoja, joita kirjaamisessa on käytettävä. Asiakirjat, niiden rakenteet ja määritelmät ovat luettavissa Sosmetasta ja Termetasta. Asiakastietojärjestelmien toimittajat käyttävät näitä asiakirjoja ja tietorakenteita asiakastietojärjestelmissään, joihin palveluissa kirjataan. Toteuttamisvaiheen asiakirjoista yleisimmät mainitaan erikseen seuraavissa kappaleissa punaisella värillä korostettuna.
Kerro asiakkaalle miksi ja mihin hänen asioistaan kirjataan asiakastietoa sekä mistä ja miten hän voi niitä lukea. Lisää asiakkaan osallisuutta kirjaamalla yhteisesti ja lukemalla tekstejä yhteisesti. Kirjaus voi olla merkittävää vuosienkin jälkeen. 

Palvelun aloittaminen

Asiakkaalle on tehty palvelupäätös palvelutehtävään ja sosiaalipalveluun. Palvelutehtävä on lastensuojelu ja sosiaalipalvelu on perhehoito. Asian vaihe on palvelun toteutus. 
Palvelupäätöksen jälkeen sosiaalityön viranhaltija avaa palvelun resurssin: oma palvelu/ostopalvelu ja yksikkö, jossa palvelua toteutetaan. Ostopalvelutilanteessa avataan resurssin lisäksi rekisterinkäyttöoikeus asiaan OID tunnuksen avulla ja ilmoitetaan tämä palveluntuottajalle. Palveluntuottaja tekee kirjaukset tähän asiaan. 
Kun yksityishenkilö toteuttaa perhehoitoa toimeksiantosopimuksella, hänellä ei ole velvollisuutta hankkia asiakastietojärjestelmää eikä siten kirjaamisvelvoitetta tallentaa asiakastietoa suoraan Kantaan. Perhehoitajien kohdalla käytetään raportoinnin käsitettä. Ostopalvelussa asiakastietoa arkistoidaan palveluntuottajan Kanta-yhteensopivalla asiakastietojärjestelmällä.   
Asiakkuusasiakirjaan kirjataan palveluyksiköiden asiakkuuksien alkamisajat, joiden perusteella rekisterinkäyttöoikeus alkaa. Palvelun toteutuksessa tehdään merkintä sosiaalipalvelun alkamisesta. Merkintä tehdään sille päivämäärälle, kun asiakas tosiasiassa tulee yksikköön eli aloittaa. Asiakkaalle tehtyä asiakassuunnitelmaa pääsee käyttöoikeudella lukemaan asiakkaan sosiaalihuollon asiakirjoista. Kun palvelu päättyy, tehdään merkintä sosiaalipalvelun päättymisestä tosiasialliseen päättymispäivään. Merkitään päättymissyy ja uloskirjaus. Asiakkaan oma vastuusosiaalityöntekijä päättää palvelun resurssin järjestelmään. 
Perhehoidossa merkinnät sosiaalipalvelun alkamisesta ja päättymisestä eivät ole pakollisia ja mikäli ne laaditaan, on sovittava kuka niistä vastaa koska perhehoitajilla ei ole käytettävissä asiakastietojärjestelmää. 

Toteuttaminen

Lastensuojelussa sijaishuoltopaikan tulee täydentää yhteistyössä lapsen asioista vastaavan sosiaalityöntekijän kanssa sijaishuollossa olevan lapsen asiakassuunnitelmaa tarvittaessa erillisellä hoito- ja kasvatussuunnitelmalla. Tällöin suunnitelma tehdään jokaiselle lapselle yhdessä oman sosiaalityöntekijän kanssa. Suunnittelun tarkoituksena on havainnollistaa tilaajan asiakassuunnitelmaan kirjaamat tavoitteet ja kuvata yksityiskohtaisesti, miten lapsen tarpeisiin vastataan ja miten turvataan lapsen hyvä kohtelu.   
Tavoitteet on hyvä kirjata mahdollisimman konkreettisesti ja arjen toimintaa arvioidaan suhteessa niihin. Sosiaalihuollon asiakirjoihin voi kirjata lapsen terveydentilaa ja diagnooseja koskevia tietoja siinä määrin, kun niitä tarvitaan sosiaalihuollon toteuttamiseen liittyvissä tehtävissä.  

Asiakassuunnitelmapalaverit toteutetaan suunnitelman mukaisesti lapsen asiasta vastaavan sosiaalityöntekijän kutsusta. Asiakassuunnitelmapalaveriin osallistuvat lapsi, lapsen vanhemmat, perhehoitaja(t) ja palveluntuottajan asiakkaalle nimetty vastuutyöntekijä. Asiakassuunnitelmapalaverissa arvioidaan palvelun etenemistä, vaikuttavuutta ja tarkoituksenmukaisuutta yhdessä osallistujien kanssa. Asiakassuunnitelmapalaverissa sovitaan seuraavan asiakassuunnitelmapalaverin ajankohdasta, ellei sitä ole jo aikaisemmin sovittu.

Päivittäiskirjaaminen ja yhteenvedot

Perhehoidossa laaditaan raportteja päivittäiskirjaamisen sijaan. Kirjaamisen tulee olla arvioivaa eli kirjausta peilataan toteuttamissuunnitelman tavoitteisiin. Tavoitteet tulee asettaa niin konkreettisiksi, että niitä voi arvioida päivittäisessä kirjaamisessa. Arvioinnissa voi eritellä tarkemmin esim. mitä nyt harjoitellaan. On tärkeää kirjata myös vahvuuksista ja onnistumisista. Kirjataan yhdessä asiakkaan kanssa mahdollisuuksien mukaan. 
Lapsen asiasta vastaava sosiaalityöntekijä tarvitsee tietoa sosiaalipalvelun toteuttamisen sujumisesta esim. miten yhteydenpito biologisiin vanhempiin on toteutunut, mistä asioista perhehoitaja ja lapsi ovat jutelleet, muutoksista lapsen arjessa, suhteista vanhempiin, kavereihin, perhehoitajiin ja muihin. 
Koonnit, yhteenvedot ja loppuarvio palvelun tilaajalle toimitetaan toimeksiantosopimuksen tai palvelukuvauksen mukaisesti tai muulla tavoin sovitulla tavalla. Raportit toteutetaan kuukausittain. Sijaishuollossa kuukausikoosteesta on käytävä ilmi ainakin lapsen arjen kuvaus, asiakassuunnitelman tavoitteisiin pääsemisen keinot ja etenemisen seuranta, lapsen sosiaaliseen vuorovaikutukseen ja läheisten yhteydenpitoon liittyvät asiat, varhaiskasvatukseen, koulunkäyntiin ja opiskeluun liittyvät asiat, lapsen harrastusten ja vapaa-ajan sujuminen, lapsen terveydentila, lapsen kuukausiraha ja hankinnat, lapsen omat näkemykset ja terveiset lapsen sosiaalityöntekijälle. 

Asiakirjat tallennetaan asiakirjaan yhteenveto perhehoidossa olevan lapsen tuesta (= lastensuojelun perhehoitoon sijoitetulle lapselle annetusta tuesta tehty yhteenveto, joka toimitetaan sijoittajahyvinvointialueen sosiaalitoimeen).​ Tämän yhteenvedon laatii pääsääntöisesti perhehoitoa koordinoiva alueellinen yksikkö. Koosteeseen tulee perhehoitajien kertomana kuvaus lapsen arjesta sekä palveluntuottajan kirjaama ammatillinen näkemys lapsen sijoituksen tavoitteiden etenemisestä, haasteista ja edistysaskeleista.
Kirjaamisessa ja dokumentoinnissa olennaista ovat perhehoitajan näkemykset sijoitetusta lapsesta. Ostopalvelussa nämä tiedot palveluntuottaja välittää edellä mainituin sisällöin ja tavoin lapsen asioista vastaavalle sosiaalityöntekijälle.  
Palvelun päättyessä edellytetään loppuarviota, joka sisältää vähintään:​
· asiakkaan taustatiedot ​
· asiakkaan palvelun tarkoitus ja tavoitteet ​
· asiakkaan palvelun toteutuksen kuvaus ja menetelmät ​
· yhteistyötahot ja yhteistyön tekeminen ​
· tavoitteiden saavuttamisen arvioinnin menetelmät ja toteutustapa ​
· palveluntuottajan ja asiakkaan arvio tilanteesta suhteessa tavoitteisiin jakson alkaessa ja loppuessa ​
· palveluntuottajan ja asiakkaan arvio muutostarpeista, jos tavoitteet eivät ole toteutuneet​
· palveluntuottajan ja asiakkaan näkemys jatkosuunnitelmasta

Loppuarviossa käytetään asiakirjaa:
Sosiaalihuollon yhteenveto (=palvelunantajan laatima yhteenveto sosiaalihuollon asiakkaan saamasta palvelusta, asiakkuudesta tai asiakkaan tilanteesta)  
Kaikki laaditut asiakirjat arkistoidaan sosiaalihuollon asiakastietovarantoon eli Kantaan. Arkistointi tehdään asiakastietojärjestelmällä, jossa asiakirjat laaditaan valmiiksi saakka ja tallennetaan. Tallentamisen hetkellä määritellään ammattihenkilön toimesta, näytetäänkö asiakirja OmaKannassa vai liittyykö siihen jokin näyttämistä estävä erityissisältö tai aikarajoite eli viivästäminen. Myös palveluntuottaja voi merkitä asiakirjoja erityissisältöisiksi osana kirjaamistehtäväänsä. Lisäksi sosiaalihuollossa myös alaikäisellä on kielto-oikeus. Ammattihenkilö päättää asiakirjan kohdalla, onko alaikäisen kielto-oikeudelle olemassa tarvittava painava syy. Tieto merkitään asiakirjaan luokituksen mukaisesti. Palveluntuottaja ottaa yhteyttä näissä tilanteissa lapsen asiasta vastaavaan sosiaalityöntekijään.
Lähtökohtaisesti huoltaja näkee lapsen tiedot omakannasta ja oletusarvona on, että asiakirja näytetään koska alaikäinen ei kiellä. Huoltajuustieto saadaan DVV:n rekisteristä. Vaikka lapsi olisi huostassa ja sijoitettuna, omakanta näkyvyys ei ole vanhemmilta automaattisesti estetty. Huoltajalla on huoltajuussuhteeseen perustuva oikeus asioida Omakannassa huollettavansa puolesta. Puolesta asioivalle huoltajalle näytetään samat tiedot kuin asiakkaana olevalle lapselle, ellei erillisiä rajoituksia tehdä. Rajoituksia ei voida tehdä huoltajakohtaisesti.
Kun asiakkaan sosiaalipalvelu yksityisellä palveluntuottajalla päättyy, rekisterinkäyttöoikeus merkitään päättyneeksi viimeisten asiakirjojen valmistuttua.

